b'\n_START_ARTICLE_\nSneferu\n_START_SECTION_\nDol\xc5\xbeina vladanja\n_START_PARAGRAPH_\n24 let dolga vladavina, ki mu jo pripisuje Torinski seznam kraljev, je po mnenju sodobnih znanstvenikov podcenjena, ker najkasnej\xc5\xa1i znani napis, odkrit v Rde\xc4\x8di piramidi, omenja 24. \xc5\xa1tetje \xc5\xbeivine, kar ustreza najmanj 24 polnim letom vladanja.  Iz napisov v njegovi Meidumski piramidi je razvidno, da je vladal najmanj 27 polnih let._NEWLINE_Zapisi na Kamnu iz Palerma ka\xc5\xbeejo, da je vladal najmanj 28 let. Sneferu je zelo verjetno vladal ve\xc4\x8d kot 30 let, ker bi sicer ne mogel zgraditi kar treh velikih piramid.\n_START_SECTION_\nDru\xc5\xbeina in nasledstvo\n_START_PARAGRAPH_\nSneferu je bil prvi faraon \xc4\x8cetrte dinastije, ki je, po Manetu, vladal 24 let (2613-2589 pr. n. \xc5\xa1t.)._NEWLINE_Maneto je bil egip\xc4\x8danski sve\xc4\x8denik, ki je \xc5\xbeivel v 3. stoletju pr. n. \xc5\xa1t. Egip\xc4\x8danske faraone je razvrstil v 31 dinastij. Manetova razvrstitev ima nekaj pomanjkljivosti, vendar je \xc5\xa1e vedno osnova za razvr\xc5\xa1\xc4\x8danje egip\xc4\x8danskih faraonov. Prissejev papirus, primarni vir iz Srednjega kraljestva, potrjuje, da je bil faraon Huni Sneferujev neposredni predhodnik. Papirus navaja, da je \xc2\xbbveli\xc4\x8danstvo, kralj Gornjega in Spodnjega Egipta Huni, pri\xc5\xa1lo v pristani\xc5\xa1\xc4\x8de (tj. umrlo) in da je bilo veli\xc4\x8danstvo, kralj Gornjega in Spodnjega Egipta Sneferu, povzdignjeno kot dobrodelni kralj celotne de\xc5\xbeele\xe2\x80\xa6\xc2\xab Papirus razen prihoda na oblast omenja tudi to, da je bil \xc2\xbbdobrotljiv\xc2\xab\xc2\xa0vladar. Ta trditev bi lahko izhajala iz njegovega prestolnega imena, ki ga je mogo\xc4\x8de tolma\xc4\x8diti kot \xc2\xbbnarediti lepoto\xc2\xab.  _NEWLINE_Sneferujev o\xc4\x8de ni znan, Kairski letopisi pa ka\xc5\xbeejo, da bi njegova mati lahko bila \xc5\xbeenska z imenom Meresankh. Glavna Sneferujeva \xc5\xbeena in mati faraona Kufuja, graditelja Velike piramide v Gizi, je bila Hetepheres I.'